Diari Oficial de la Generalitat Valenciana


Sumari del DOGV 3742, del 04-05-2000 (2000/2858)

Informació pública de la modificació puntual número 13 del Pla General d'Ordenació Urbana per a la delimitació d'una àrea de repartiment comprensiva dels sectors AM-1, AM-2, AM-3, AM-6, AM-7, AM-8, i PP-B i dels elements E-1 i E-2 de la xarxa estructural de dotacions públiques. Suspensió de programació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3742

Data del DOGV
:   04-05-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/2858


Organisme emissor
:   Ajuntament d'Aldaia

Tipus de document
:   Anunci

Informació pública de la modificació puntual número 13 del Pla General d'Ordenació Urbana per a la delimitació d'una àrea de repartiment comprensiva dels sectors AM-1, AM-2, AM-3, AM-6, AM-7, AM-8, i PP-B i dels elements E-1 i E-2 de la xarxa estructural de dotacions públiques. Suspensió de programació. [2000/F2858]
  
El Ple de l'ajuntament, en la sessió del dia 28 de març de 2000, va adoptar entre altres el següent acord:
  
«9. Expedient de modificació puntual número 13 del pla general d'ordenació urbana per a la delimitació d'una àrea de repartiment comprensiva dels sectors AM-1, AM-2, AM-3, AM-6, AM-7, AM-8, i PP-B i dels elements E-1 i E-2 de la xarxa estructural de dotacions públiques. Suspensió de programació.
  
El pla general d'ordenació urbana vigent (PGOU) delimita cinc sectors de sòl urbanitzable programat i huit de sòl urbanitzable no programat. La distinció entre programat i no programat es va produir d'acord amb la vigència de la Llei sobre Règim de Sòl i Ordenació Urbana, Text Refós pel Reial Decret 1.346/1976, de 9 d'abril, que en l'article 79.2 estableix la distinció del sòl urbanitzable en les dues categories esmentades.
  
La Llei Valenciana 6/1994, Reguladora de l'Activitat Urbanística, de 15 de novembre (Diari Oficial de la Generalitat Valenciana de 24 de novembre de 1994), no recull la possibilitat que el pla establisca aquestes categories, com es desprén de l'article 8.
  
La Llei 6/1998, sobre Règim de Sòl i Valoracions, tampoc recull la dita possibilitat, com es pot deduir de l'article 7.
  
El PGOU no estableix l'aprofitament mitjà en el sòl urbanitzable no programat, ja que no és propi de les determinacions del pla per a aquest tipus de sòl, segons la legislació vigent aleshores.
  
La Llei Reguladora de l'Activitat Urbanística, en l'article 62, diu que les àrees de repartiment en sòl urbanitzable han de comprendre:
  
- A) Un o diversos sectors complets.
  
- B) Sòls dotacionals de destinació pública ?propis de la xarxa primària o estructural de reserves de sòl dotacional?, no inclosos en cap sector, la superfície dels quals s'adscriurà a les distintes àrees de repartiment en la proporció adequada ?i degudament calculada- perquè tot el sòl urbanitzable tinga un aprofitament tipus similar o un valor urbanístic semblant.
  
Consideracions sobre l'actual situació:
  
Les últimes lleis en matèria urbanística aplicades sobre el PGOU d'Aldaia han produït una situació amb certa contradicció, ja que encara que hui cal considerar que no hi ha distinció entre el sòl urbanitzable programat i el no programat, les determinacions del PGOU contradiuen en part aquesta conclusió, ja que el sòl no programat manca d'algunes determinacions que són imprescindibles per a emprendre el seu desenvolupament.
  
Entre aquestes determinacions absents, la de major transcendència és la de l'aprofitament tipus, ja que resulta bàsica per a determinar els drets dels propietaris i el valor urbanístic del sòl. El PGOU determina una intensitat màxima com a límit a cada sector, però no calcula l'aprofitament mitjà.
  
Així mateix el PGOU estableix que determinats elements de la xarxa primària o estructural de reserves de sòl dotacional, no inclosos en cap sector (allí els denomina elements del sistema general d'espais lliures E-1 i E-2), seran sufragats a càrrec dels sectors AM-1, AM-2 i AM-3.
  
La intensa activitat urbanística dels últims anys, combinada amb la situació jurídica del sòl urbanitzable a Aldaia, ha provocat que s'emprenguen iniciatives de programació per a sectors de sòl urbanitzable que el PGOU va classificar com a no programat. Aquestes iniciatives, en no disposar del referent d'un aprofitament tipus predeterminat, es configuren com a àrees de repartiment independents, amb la qual cosa no es garanteix la justa equidistribució de beneficis i càrregues entre sectors, encara que això és possible. Així mateix, en el cas que el PGOU imputa al sector part de la càrrega corresponent a elements de la xarxa estructural, no s'assumeix aquesta obligació en no estar quantificada pel PGOU.
  
Sent evident que no es pot permetre que es desenvolupen sectors sense assumir càrregues imputades pel PGOU, ni s'ha de permetre que el desenvolupament de l'antic sòl urbanitzable no programat supose una regressió respecte dels mecanismes d'equidistribució emprats pel PGOU en el desenvolupament de l'antic sòl urbanitzable programat, es fa necessària una modificació del PGOU que esmene aquestes mancances, delimitant una àrea de repartiment que permeta definir netament les càrregues i els drets de tot el sòl urbanitzable que el PGOU va classificar com a no programat i la programació i desenvolupament del qual no ha sigut aprovada.
  
Al mateix temps és convenient que s'estudie l'interés d'incloure en l'àrea de repartiment el sector B del sòl urbanitzable (abans programat), i esmenar el còmput d'aprofitament que el PGOU li va atribuir i que no és físicament possible aconseguir.
  
També és convenient reconsiderar la ubicació de la dotació estructural E-2, atés que l'afecció al sector AM-2 de l'enllaç amb el distribuïdor comarcal en la seua intersecció amb el ferrocarril València-Utiel obliga de fet a redelimitar el sector, modifica morfològicament el seu contorn i permet alternatives a l'emplaçament d'E-2.
  
Vist tot això, així com els informes tècnic i jurídic municipals, el Ple, amb el dictamen previ de la Comissió Informativa d'Urbanisme i Medi Ambient, per unanimitat, acorda:
  
Primer
  
De conformitat amb l'article 57.2 de la Llei Reguladora de l'Activitat Urbanística, suspendre cautelarment la possibilitat de programar i desenvolupar el PGOU en l'àmbit dels sectors AM-1, AM-2, AM-3, AM-6, AM-7, AM-8 i PP-B i dels elements E-1 i E-2 de la xarxa estructural de dotacions públiques, perquè puga preparar-se la delimitació de l'àrea de repartiment que determine l'aprofitament tipus i es puga estudiar la reubicació de la reserva dotacional E-2 de la xarxa estructural.
  
Segon
  
Que es publique aquest acord en el Diari Oficial de la Generalitat Valenciana amb indicació dels recursos que pertoquen.
  
Tercer
  
Que es notifique aquest acord als qui han presentat alternatives tècniques de programa dels sectors AM-2 i AM-6.»
  
Contra aquest acte, que posa fi a la via administrativa, es podrà interposar un recurs de reposició davant el mateix òrgan que el va adoptar, en el termini d'un mes comptat des de l'endemà de la publicació. També es pot impugnar directament davant la corresponent sala contenciosa administrativa del Tribunal Superior de Justícia de la Comunitat Valenciana, amb seu al Palau de Justícia de la ciutat de València, en el termini de dos mesos comptats des de l'endemà de la publicació, de conformitat amb el que s'estableix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa (Boletín Oficial del Estado de 14 de juliol de 1998), sense perjudici que es puga exercir qualsevol altra acció que s'estime pertinent.